5.

Comisia va aplica, în principiu ( 9 ) , procedura simplificată următoarelor categorii de concentrări ( 10 ) (a) două sau mai multe întreprinderi preiau controlul în comun asupra unei societăți în comun, cu condiția ca societatea în comun să nu aibă o cifră de afaceri curentă sau preconizată pe teritoriul Spațiului Economic European (SEE) (11), iar întreprinderile în cauză să nu fi planificat transferul de active în interiorul SEE către societatea în comun la momentul notificării (12); (b) două sau mai multe întreprinderi preiau controlul în comun asupra unei societății în comun, cu condiția ca societatea în comun să desfășoare activități neglijabile în SEE. Aceasta include concentrările în cazul cărora sunt respectate toate condițiile următoare: (i) cifra de afaceri curentă anuală a societății în comun și/sau cifra de afaceri a activităților cedate (13), precum și cifra de afaceri anuală preconizată este mai mică de 100 de milioane EUR în cadrul SEE (14); (ii) valoarea totală a transferurilor de active către societatea în comun în SEE, planificate (15) la momentul notificării, este mai mică de 100 de milioane EUR (16); (c) două sau mai multe întreprinderi fuzionează ori una sau mai multe întreprinderi preiau controlul unic sau în comun al unei alte întreprinderi, cu condiția ca niciuna dintre părțile la concentrare să nu desfășoare activități comerciale pe aceeași piață a produsului și pe aceeași piață geografică (17) sau pe o piață a produsului relevantă aflată în amonte ori în aval față de o piață a produsului pe care desfășoară activități orice altă parte la concentrare (18); (d) două sau mai multe întreprinderi fuzionează ori una sau mai multe întreprinderi dobândesc controlul unic sau în comun asupra unei alte întreprinderi și condițiile prevăzute la punctul 5 litera (d) subpunctul (i) și la punctul 5 litera (d) subpunctul (ii) sunt îndeplinite în conformitate cu toate definițiile plauzibile ale piețelor (19): (i) cota de piață combinată a tuturor părților la concentrare care desfășoară activități comerciale pe aceeași piață a produsului și pe aceeași piață geografică (20) (suprapuneri orizontale) îndeplinește cel puțin una dintre condițiile următoare (21): (aa) este mai mică de 20 %; (bb) este mai mică de 50 %, iar majorarea (delta) indicelui Herfindahl-Hirschman („IHH”) care rezultă în urma concentrării pe această piață este sub 150 (22); (ii) cotele de piață individuale sau combinate ale tuturor părților la concentrare care desfășoară activități comerciale pe o piață a produsului care se găsește în amonte sau în aval față de o piață a produsului pe care își desfășoară activitatea orice altă parte la concentrare (relații pe verticală) (23) îndeplinesc cel puțin una dintre următoarele condiții (24): (aa) sunt mai mici de 30 pe piețele din amonte și din aval; (bb) sunt mai mici de 30 % pe piața din amonte, iar părțile la concentrare active pe piața din aval dețin o cotă de achiziție (25) mai mică de 30 % în ceea ce privește factorii de producție din amonte; (cc) sunt mai mici de 50 % atât pe piața din amonte, cât și pe cea din aval, majorarea (delta) indicelui Herfindahl-Hirschman (IHH) care rezultă în urma concentrării este sub 150 atât pe piața din amonte, cât și pe cea din aval, iar întreprinderea mai mică în ceea ce privește cota de piață este aceeași pe piața din amonte și pe cea din aval (26). (e) o parte urmează să preia controlul unic al unei întreprinderi asupra căreia deține deja controlul în comun.